Euroopa Parlamendi resolutsioon,

25. oktoober 2011,

tähelepanekutega, mis on Euroopa Ravimiameti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Ravimiameti 2009. aasta lõplikku raamatupidamise aastaaruannet,

võttes arvesse kontrollikoja aruannet Euroopa Ravimiameti 2009. aasta lõpliku raamatupidamise aastaaruande kohta koos ameti vastustega [1],

võttes arvesse nõukogu 15. veebruari 2011. aasta soovitust (05892/2011 – C7-0052/2011),

võttes arvesse oma 10. mai 2011. aasta otsust, [2] millega lükatakse edasi 2009. aasta eelarve täitmisele heakskiidu andmine, samuti Euroopa Ravimiameti direktori vastuseid,

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319,

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [3] eriti selle artiklit 185,

võttes arvesse Euroopa Parlamendi ja nõukogu määrust (EÜ) nr 726/2004 Euroopa Ravimiameti loomise kohta, [4] eriti selle artiklit 68,

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) [5] artiklis 185, eriti selle artiklit 94,

võttes arvesse Euroopa Ravimiameti haldusnõukogu esimehe 17. juuni 2011. aasta kirja Euroopa Parlamendi eelarvekontrollikomisjoni esimehele (EMA/441533/2011),

võttes arvesse Euroopa Ravimiameti vastuseid Euroopa Parlamendi 10. mai 2011. aasta resolutsioonile, [6] mis võeti vastu koos otsusega Euroopa Ravimiameti 2009. aasta eelarve täitmisele heakskiidu andmise kohta,

võttes arvesse komisjoni siseauditi talituse koostatud siseauditi aastaaruandeid Euroopa Ravimiameti tegevuse kohta aastatel 2009, 2008 ja 2007,

võttes arvesse lõplikku järelaruannet siseauditi talituse auditite kohta, mis käsitlevad Euroopa Ravimiameti tegevust aastatel 2009, 2008 ja 2006,

võttes arvesse kodukorra artiklit 77 ja VI lisa,

võttes arvesse eelarvekontrollikomisjoni teist raportit (A7-0329/2011),

A. arvestades, et kontrollikoda esitas Euroopa Ravimiameti 2009. aasta raamatupidamise aastaaruannet käsitlevas aruandes märkustega arvamuse selle aluseks olevate tehingute seaduslikkuse ja korrektsuse kohta;

B. arvestades, et oma eelnimetatud 10. mai 2011. aasta otsusega otsustas Euroopa Parlament lükata edasi otsuse heakskiidu andmise kohta Euroopa Ravimiameti tegevdirektori tegevusele ameti 2009. aasta eelarve täitmisel;

C. arvestades, et agentuuri 2009. aasta eelarve oli 194000000 eurot, mis on 6,28 % suurem kui 2008. aasta eelarve,

D. arvestades, et ameti eelarvet rahastatakse üheaegselt nii liidu aastaeelarvest, mis andis 2009. aastal 18,52 % ameti kogutuludest, ja suuremas osas teenustasudest, mida maksavad ravimitööstusettevõtjad teenuste eest, mis võivad ulatuda pikemale ajale kui üks eelarveaasta, kusjuures liidu eelarve üldine osakaal vähenes 2009. aastal 2008. aastaga võrreldes 9,2 % võrra;

E. arvestades, et eelarve täitmisele heakskiidu andmise eest vastutav institutsioon sai Euroopa Ravimiametilt pärast eelnimetatud Euroopa Parlamendi 10. mai 2011. aasta resolutsiooni vastused;

F. arvestades, et oma vastuses Euroopa Parlamendile esitas Euroopa Ravimiamet eelarve täitmisele heakskiidu andmise eest vastutavale institutsioonile uuemat teavet edusammude kohta siseauditi talituse soovituste elluviimisel, nimelt:

- siseauditi talituse 2009. aasta personalijuhtimise auditi üks kolmest "väga olulisest" soovitusest on praeguseks täidetud ja ülejäänud kahega tegeletakse;

- siseauditi talituse 2008. aasta auditi valimise halduskorra kohta, mis toetab inimtervishoius kasutatavate ravimite kohta teadusliku hindamise andmist ametis, "kriitiline" soovitus ja üks "väga oluline" soovitus (töötajate huvide konfliktide lahendamine ja konkreetsed suunised) on ümber hinnatud vastavalt "väga oluliseks" ja "oluliseks" ning kolm "väga olulist" soovitust on täidetud;

- siseauditi talituse 2005. aasta sisekontrollistandardite (Internal Control Standards, ICS) rakendamise auditi üks kahest "väga olulisest" soovitusest on täidetud.

Üldhinnang

1. tunnistab, et sai Euroopa Ravimiameti haldusnõukogu esimehelt 17. juunil 2011. aastal saadetud kirja, milles öeldakse, et amet on võtnud meetmeid 2009. aasta puudujääkide kõrvaldamiseks; võtab teadmiseks ka ametilt saadud dokumendid ja lisad vastuseks Euroopa Parlamendi eelnimetatud 10. mai 2011. aasta resolutsioonile; tunnistab ka, et sai ameti tegevdirektori kohusetäitja 10. augusti 2011. aasta kirja vastuseks küsimustele, mis tõstatati Euroopa Parlamendi eelarvekontrollikomisjoni 13. juuli 2011. aasta koosolekul toimunud arutelul ameti 2009. aasta eelarve täitmisele heakskiidu andmise kohta; väljendab siiski kahetsust, et ei esitatud kogu küsitud teavet;

2. märgib siiski, et amet peaks jätkuvalt iga kolme kuu järel teavitama eelarve täitmisele heakskiidu andmise eest vastutavat institutsiooni selle institutsiooni poolt nõutud tegevuse tulemustest;

3. rõhutab, et eelarve täitmisele heakskiitu andev asutus kontrollib järgmiste eelarve täitmisele heakskiidu andmise menetluste käigus hoolikalt, mil määral on rakendatud meetmeid, et kõrvaldada ameti tõsiseid puudusi, mis tulid avalikuks nii kontrollikoja kui ka siseauditi talituse aruannetest; ootab seega, et amet teavitaks eelarve täitmisele heakskiidu andmise eest vastutavat institutsiooni rakendatud meetmetest ja nende tulemustest ning esitaks küsitud dokumendid, eeskätt järgmistes küsimustes:

a) hankemenetluse puuduste kõrvaldamise tegevuskava (koos konkreetsete meetmete ja rakendamise ajakavaga) vastuvõtmine haldusnõukogu poolt;

b) kehtiva töötajate ja ekspertide huvide konfliktide kindlakstegemise ja lahendamise korra põhjalik kontroll;

c) finantsmääruse kohaselt nõutavate siseauditi talituse aruannete esitamine;

Konkreetsed märkused

Hankemenetlused

4. võtab teadmiseks saadud teabe kontrollisüsteemi kohta, mille ülesanne on vältida või varakult tuvastada korduvaid vigu hankemenetlustes; ootab mitmeaastase hankekava esitamist; tuletab sellega seoses ametile meelde, et kontrollikoja nimetatud puuduste kõrvaldamiseks tuleb jätkata hankesüsteemi parandamist ja järgida seejuures rangelt asjakohaseid avalike hangete eeskirjade nõudeid;

5. võtab teadmiseks, et on alustatud tegevuskava väljatöötamist hankemenetluste parandamiseks; palub, et amet võtaks hankemenetluste parandamise tegevuskava vastu võimalikult kiiresti, eelkõige selleks, et parandada vead lepingute sõlmimise menetluste läbiviimises, teostades rangemat tehnilist ja menetluslikku kontrolli, ja teavitaks sellest eelarve täitmisele heakskiidu andmise eest vastutavat institutsiooni;

6. tuletab meelde, et kontrollikoda märkis oma 2009. aasta aruandes, et Euroopa Ravimiamet ei teostanud piisavalt kontrolle, et maandada vigade riski mitme suuremahulise infotehnoloogia raamlepingu hankemenetluses; tuletab ka meelde, et auditist selgusid vead, mis puudutasid nende operatsioonide korrektsust ning mille alusel kontrollikoda esitas kvalifitseeritud arvamuse ameti raamatupidamise aastaaruande aluseks olevate tehingute seaduslikkuse ja korrektsuse kohta;

Assigneeringute ülekandmine

7. märgib, et kontrollikoda teatas oma 2009. aasta aruandes Euroopa Ravimiameti kohta, et amet kandis üle 19500000 euro väärtuses assigneeringuid (mis moodustab 38 % ameti kulukohustustest) ning et sellest summast oli ligi 14800000 eurot ette nähtud aasta lõpuks veel ellu viimata tegevuste jaoks (või mõnel juhul veel kätte saamata kaupade jaoks või teenuste jaoks, mis ulatuvad pikemale ajale kui eelarveaasta); tuletab seega ametile meelde, et nimetatud küsimusega on vaja tegeleda, ning ootab kontrollikojalt selle kohta kinnitust;

Sissetulek tasudest

8. võtab teadmiseks ametilt saadud teabe, et alates 1. jaanuarist 2011 võttis amet kasutusele integreeritud ettevõtte ressursiplaneerimise süsteem (ERP), mille pakkujaks on SAP, et parandada tagasimaksenõuete pikka viivitust; võtab teadmiseks, et uue süsteemi kohaselt sisestab amet andmed praegusest operatsioonisüsteemist (nt SIAMED) otse finantsmoodulisse SAP;

Valuutakursilepingud

9. tunnustab ametit võetud kohustuse eest piirata valuutakursside kõikumisest tingitud riske ning selle eest, et 11. juunist 2010 vaatas amet läbi oma rahavoogude poliitika ning sellega seoses moodustas asutusesisese nõuandekomisjoni raamatupidaja nõustamiseks riskide maandamise strateegiate osas, seadis riskide maandamise piiriks 50 % hinnangulisest vajadusest ning otsustas tagada, et saavutatavad turuhinnad oleksid eelarvekuludega võrdsed või ületaksid neid;

Huvide konfliktide haldamine

10. võtab teadmiseks ameti vastused, mis puudutavad tegevusjuhendi järgimist ning haldusnõukogu liikmete ja komiteeliikmete, ekspertide ja ameti töötajate suhtes kohaldatavate sõltumatust ja konfidentsiaalsust käsitlevate põhimõtete ja suuniste kehtestamist; ootab, et amet hindaks enne toodetele projektimeeskonna juhtide määramist põhjalikult, kas töötajate deklareeritud huvid võivad mõjutada nende erapooletust ja sõltumatust; ootab, et amet uuendaks oma huvide konflikte käsitlevaid dokumente;

11. võtab teadmiseks ameti kavatsuse kohaldada siseauditi talituse poolt 2010. aasta järelauditis esitatud soovitusi võtta kasutusele riskipõhine lähenemisviis ja keskenduda nende töötajate kontrollimisele, kes esitavad huvide deklaratsioonid; palub, et amet teataks eelarve täitmisele heakskiidu andmise eest vastutavale institutsioonile siseauditi talituse nimetatud soovituse kohaldamise ajakava 2011. aasta lõpuks;

12. võtab siiski teadmiseks ameti vastuse, milles väidetakse, et amet ei ole kohustatud nõudma meditsiinitoodete hindamise eest vastutavatelt ekspertidelt iga-aastaseid finantshuvide deklaratsioone ega neid deklaratsioone jälgima, kuna see kohustus lasub liikmesriikide pädevatel asutustel (direktiivi 2001/83/EÜ, [7] mida on muudetud direktiiviga 2004/27/EÜ, [8] artikkel 126b); palub seepärast, et komisjon tuletaks liikmesriikide vastavatele asutustele meelde nende sellealaseid kohustusi;

13. rõhutab, et hindamistulemuste kahtluse alla seadmine võimalike huvide konfliktide tõttu ei kahjusta mitte üksnes ameti mainet, vaid sellised huvide konfliktid ei kindlusta ka Euroopa kodanike tervise optimaalset kaitset;

14. märgib, et alates 1. juulist 2011 võeti kasutusele uus elektrooniline huvide deklaratsiooni vorm ja kõigil ekspertidel paluti see täita, ning et kõigi andmebaasis olevate ekspertide elektroonilised huvide deklaratsioonid on alates 30. septembrist 2011 ameti kodulehel kättesaadavad; lisaks märgib, et ameti ja iga liikmesriigi pädeva asutuse vahel sõlmitud vastastikuse mõistmise memorandum, mis käsitleb riikliku pädeva asutuse poolt ametile osutatavate teenuste teadusliku taseme ja hindamise sõltumatuse kontrolli, hakkas kehtima 4. juulil 2011;

15. palub ametil teavitada eelarve täitmisele heakskiidu andmise eest vastutavat institutsiooni sellest, milliseid meetmeid on võetud, et tagada tegevusjuhendi tulemuslik järgimine huvide konfliktide lahendamisel;

16. nõuab, ja ka hoiatab ametit, et kõik vastavates auditi aruannetes – kaasa arvatud 2010. aasta aruandes – nimetatud meetmed peavad olema täielikult rakendatud enne järgmise eelarve täitmisele heakskiidu andmise menetluse algust;

Personalijuhtimine

17. võtab teadmiseks ameti vastuse, milles märgitakse, et amet on kõrvaldanud siseauditi talituse osutatud vead lepinguliste töötajate valimisel ning on võtnud kasutusele läbivaadatud tööjuhendid ja vormid ning personal on saanud erikoolitust; palub ametil eelarve täitmisele heakskiidu andmise eest vastutavat institutsiooni nende meetmete rakendamise ulatusest regulaarselt teavitada; ootab kontrollikoja 2010. aasta aruannet, et teha kindlaks, kas ameti esitatud väited on igati põhjendatud;

18. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile ELi ametite tulemuste, finantsjuhtimise ja kontrolli kohta [9].

[1] ELT C 338, 14.12.2010, lk 28.

[2] ELT L 250, 27.9.2011, lk 173.

[3] EÜT L 248, 16.9.2002, lk 1.

[4] ELT L 136, 30.4.2004, lk 1.

[5] EÜT L 357, 31.12.2002, lk 72.

[6] ELT L 250, 27.9.2011, lk 174.

[7] Euroopa Parlamendi ja nõukogu 6. novembri 2001. aasta direktiiv 2001/83/EÜ inimtervishoius kasutatavaid ravimeid käsitlevate ühenduse eeskirjade kohta (EÜT L 311, 28.11.2001, lk 67).

[8] ELT L 136, 30.4.2004, lk 34.

[9] ELT L 250, 27.9.2011, lk 269.

--------------------------------------------------